P r e d k l a d a c i a   s p r á v a

	Uznesenie vlády Slovenskej republiky č. 1328 z 11. decembra 2002 k Prioritným úlohám vlády SR vyplývajúcich z Pravidelnej správy Európskej komisie o pripravenosti SR na členstvo v Európskej únii z 9. októbra 2002 uložilo v bode B.1. (kapitola 1: Slobodný pohyb tovaru - bod 1.4)  podpredsedovi vlády a ministrovi financií SR  "Prijať novelu zákona č. 18/1996 Z. z. o cenách v znení neskorších predpisov za účelom zosúladenia cenovej kontroly liekov" a nadväzne uznesenie vlády Slovenskej republiky č. 1358/2002 z 11. decembra 2002 k návrhu Plánu legislatívnych úloh vlády Slovenskej republiky na rok 2003 uložilo v bode A.1. (p. č. 7 na mesiac september Plánu legislatívnych úloh vlády Slovenskej republiky na rok 2003) podpredsedovi vlády  a ministrovi financií SR predložiť "Návrh zákona, ktorým sa mení a dopĺňa zákon NR SR č. 18/1996 Z. z. o cenách v znení neskorších predpisov".

	Úloha v uznesení vlády č. 1328 z 11. decembra 2002 vznikla nepresným prekladom z anglického originálu horeuvedeného materiálu. V slovenskom preklade na str. 48 sa totiž uvádza, že v oblasti sektorovo špecifickej legislatívy je transformácia smerníc Európskej únie zapracovaná až na niektoré výnimky. Medzi tieto výnimky bola zaradená aj oblasť farmaceutických prípravkov, kde za požaduje dosiahnuť "zladenie cenovej kontroly"  a ku dňu vstupu musí byť implementovaný centrálny postup registrácie a postup pre vzájomné uznávanie registrácie (má sa zrejme na mysli farmaceutických prípravkov).

	K tomuto je potrebné z pohľadu "cenovej kontroly" uviesť nasledovné. Cenovú kontrolu tovarov vymedzuje zákon č. 18/1996 Z. z. o cenách v znení neskorších predpisov. V  piatej časti  cit. zákona je upravený predmet cenovej kontroly, t.j. zisťovanie, či  kontrolovaný subjekt dodržiava zákon a všeobecne záväzné právne predpisy a rozhodnutia v oblasti cien, overovanie správnosti podkladov predkladaných na účely vyhodnocovania vývoja cien, regulácie cien a pre konanie o porušení cenovej disciplíny a ukladanie opatrení na nápravu zistených nedostatkov.

	Cenovú kontrolu podľa cit. zákona o cenách je oprávnené vykonávať ministerstvo financií, vo vymedzenom rozsahu okresné úrady, správy finančnej kontroly, Slovenská obchodná inšpekcia a pri prirodzených monopoloch iný orgán štátnej správy.

	Pravidlá pre cenovú kontrolu sú jednotné pre všetky tovary. Pre farmaceutické prípravky nie je stanovený žiadny odchylný postup. V prípade realizácie úlohy mohlo by ísť len o zúženie okruhu cenovej kontroly, čo by ale v konečnom dôsledku neznamenalo zosúladenie cenovej kontroly farmaceutických prípravkov, ale práve naopak výnimku zo všeobecne platnej zásady cenovej kontroly. 
	
	Z kontextu prekladu materiálu vyplýva, že v pravidelnej hodnotiacej správe Európskej komisie o pripravenosti SR na členstvo v Európskej únii z 9. októbra 2002 sa jednalo o zosúladenie postupu pri registrácii farmaceutických prípravkov a postupu pre vzájomné uznávanie registrácie s cieľom možnej kontroly. Hodnotiaca správa necituje konkrétnu smernicu Európskej únie, ktorá by sa dotýkala oblasti cenovej kontroly farmaceutických prípravkov.

	V prípade, že napriek uvedenému vyvstane požiadavka na transpozíciu Smernice z  oblasti cenovej kontroly farmaceutických prípravkov túto transpozíciu je možné vykonať nariadením vlády bez potreby novely zákona č. 18/1996 Z. z. o cenách v znení neskorších predpisov.

	Nadväzne na úlohu B.1. (kapitola 1: Slobodný pohyb tovaru - bod 1.4) schválenú uznesením vlády č. 1358/2002 z 11. decembra 2002 z dôvodov uvedených v Predkladacej správe súčasne je treba zrušiť aj úlohu, ktorá bola uložená podpredsedovi vlády a ministrovi financií Slovenskej republiky zapísanú pod poradovým číslom 7 Plánu legislatívnych úloh vlády na rok 2003 prijatú  uznesením vlády Slovenskej republiky č. 1358 z 11. decembra 2002 k návrhu Plánu legislatívnych úloh vlády Slovenskej republiky na rok 2003, ktorá ukladá podpredsedovi vlády a ministrovi financií Slovenskej republiky vypracovať Návrh zákona, ktorým sa mení a dopĺňa zákon NR SR č. 18/1996 Z. z. o cenách v znení neskorších predpisov.

	Vláda Slovenskej republiky na svojom zasadnutí 21. augusta 2003 prerokovala návrh novely zákona č. 18/1996 Z. z. o cenách v znení neskorších predpisov, podľa ktorej sa ustanovuje s účinnosťou od 1. januára 2003 presun kompetencie v regulácii a kontrole cien zdravotníckych výrobkov , zdravotných a obchodných výkonov z Ministerstva financií SR na Ministerstvo zdravotníctva SR. Návrh novely zákona o cenách bol 22. augusta 2003 predložený do Národnej rady SR. Presun kompetencie o regulácii a kontrole cien je súčasťou zásadnej reformy pri poskytovaní zdravotnej starostlivosti, ktorej súčasťou je aj zmena systému regulácie cien s cieľom zlúčiť proces cenotvorby a kategorizácie do jedného procesu s využitím ustanovení smernice EÚ č. 89/105/EHS pri kategorizovaní liekov.

	Na základe uvedeného sa preto predkladá vláde návrh na zrušenie:

A.1. úlohy B.1. (kapitola 1: Slobodný pohyb tovaru - bod 1.4) k uzneseniu vlády Slovenskej republiky č. 1328/2002 z  11. decembra 2002,

A.2. úlohy zapísanej pod poradovým číslom 7 na mesiac september z Plánu legislatívnych úloh vlády na rok 2003 prijatej  uznesením vlády Slovenskej republiky č. 1358 z 11. decembra 2002 k návrhu Plánu legislatívnych úloh vlády Slovenskej republiky na rok 2003.

	Navrhovaná zmena uznesení vlády nebude mať dopad na štátny rozpočet, nemá finančný, ekonomický, enviromentálny vplyv, ani vplyv na zamestnanosť.

	K predloženému materiálu sa neuskutočnilo osobitné medzirezortné pripomienkové konanie, ale sa využili výsledky medzirezortného pripomienkového konania k materiálu MF SR č. 1933/2003-KM „Návrh ďalšieho postupu deregulácie cien“, ktorého súčasťou bol aj návrh na zrušenie vyššie citovaných úloh.
Materiál „Návrh ďalšieho postupu deregulácie cien“ predložilo MF SR do vlády a RHSD 11. augusta 2003, ale k jeho prerokovaniu nedošlo, pretože návrh novely zákona č. 18/1996 Z. z. o cenách v znení neskorších predpisov, ktorý mal byť výstupom cit. materiálu, bol vzhľadom na uznesenie vlády č. 566 z 2. júla 2003, ktorým sa ustanovilo, že návrhy zákonov, ktoré sa dotýkajú decentralizácie verejnej správy, musia byť predložené Národnej rade SR do 22. augusta 2003, sa prerokoval vo vláde SR 21. augusta 2003 a následne 22. augusta 2003 predložil do Národnej rady SR. Prerokovanie materiálu „Návrh ďalšieho postupu deregulácie cien“ sa stalo neaktuálne.

	V rámci medzirezortného pripomienkového konania k materiálu „Návrh ďalšieho postupu deregulácie cien“ neboli k návrhu na zrušenie vyššie citovaných úloh vznesené žiadne pripomienky.